Muide, ka reaktsioonide jälgimine oli huvitav. Ma ei tea, kuivõrd olid erinevused reaktsioonides seotud vaatajate vanusega (teismelised vs mina), kuivõrd tõesti kultuuriliste erinevustega (brasiillased vs eestlane) ja kuivõrd sellega, et tõlkes läks päris palju asju kaduma. Kahjuks ma ei jõudnud pärast filmi lõppu kelleltki küsida, kuidas meeldis, sest pidin ise kiiresti tundi lippama, aga mulle tundub, et  mina sain kohati filmist hoopis teisiti aru kui kohalikud. Mis on muidugi ka mõistetav. Veider oli kuulda nende naeru olukorras, mis karmile põhjamaalasele üldsegi naljakas ei tundunud.